Ego Hugo Dei gratia dux Burgundie et coniunx mea Maaldis rogatu monachorum Sancte Marie de Cistercio concedimus mansum quem Ogerius tenet in villa que vocatur Bulliacus ex toto liberum ut ipse Ogerius et omnes successores eius eundem mansum inhabitantes sint perpetuo liberi a nobis et ab omnibus successoribus nostris et ab omnibus officiariis et scutariis Bealnensibus et ceteris omnibus quatinus ab hinc nulla exactio vel violentia eis aut rebus eorum fiat. Et ut hec libertas ipsorum omnibus propaletur crucem ligneam ante domum in qua manserint precepimus ut pro signo figerent. Quod si quis hominum nostrorum hanc libertatem a nobis decretam nostris temporibus aut heredum nostrorum violare temptaverit et ad nos aut ad heredes nostros clamor inde auditus fuerit ille transgressor legis nostre XX solidos Divionensis monete duci tunc temporis solvat. Ille vero Ogerius et uxor eius ac filii eorum Martinus, Norbertus, Bernardus, Odo, Hugo, Theobaldus, testimonio nostro ac hominum nostrorum concedunt monachis Cisterciensibus quicquid iuris credebant se habere in fundo Crispiaci nichil ex toto sibi inde retinentes. Pax hec servantibus et pena transgredientibus testes : Hugo dux et coniunx eius Maaldis, Renerus de Castellione, Thecelinus, Henricus prepositus Bealnensis castri, Odo decanus, Renaudus Maingodus, Petrus frater Hugonis prepositi.